प्रभा की जानलेवा बीमारी के बाद रविकांत को समझ आया कि वो उनके बिना नहीं रह सकते
रविकांत फोन पर अपने उस कुलीग का चेहरा तो नहीं देख पाए, लेकिन उसके मुंह से प्रभा की तारीफ सुनकर उन्हें बहुत गुस्सा आ गया।
"रीचिंग टुमोरो" वो छोटा सा वॉट्सऐप मैसेज ही तो था, फिर क्यों बेचैन हो उठे थे रविकांत? इस ऊबड़ खाबड़ पड़े लॉन में दूब को रौंदते हुए न जाने कितने चक्कर लगा डाले थे उन्होंने। “बुलू आ रही है कल, न जाने कितने सवाल करेगी अपनी मां के बारे में।”
हर बार यही होता है। जब भी कोई समस्या होती है तब वे रात के वीराने में इसी तरह बौखलाए से चक्कर लगाते रहते हैं। प्रभा ही आकर उन्हें इस संकट से उबार ले जाती है और वो अबोध नन्हें बच्चे की तरह चुपचाप उनके पीछे-पीछे चले जाते हैं। सब कुछ भूलकर चैन की नींद सो जाते हैं।
पर आज ऐसा नहीं हुआ। हॉस्पिटल में प्रभा जिंदगी की आखिरी सांसें गिन रही हैं। आज की रात निकल जाएगी, उतनी भी उम्मीद नहीं है रविकांत को। हालांकि डॉक्टर डिसूजा उन्हें इस तरह परेशान न होने की कई बार सलाह दे चुके हैं।
पिछले तीस बरस के वैवाहिक जीवन में कितने ही जलजले आए और चले गए, लेकिन रविकांत हमेशा चट्टान की तरह अडिग रहे। चाहे आर्थिक समस्या हो या बच्चों की बीमारी, या फिर वो ऑफिस की समस्याओं से ही क्यों न जूझ रहे हों, अपना संतुलन उन्होंने कभी नहीं खोया। प्रभा विचलित होतीं, तो भी डांट-डपट कर उन्हें शांत कर देते।
"पापा अंदर चल कर सो जाइए न," निशीथ को सामने देखकर हैरान रह गए रविकांत, "अरे तुम?"
"जी, मैंने देखा आप बहुत देर से लॉन में टहल रहे हैं।"
बिना कुछ बोले रविकांत अपने कमरे में चले आए। निशीथ के कमरे से छन कर आती मद्धिम रोशनी, चूड़ियों की खनखनाहट और पायल की रुनझुन से उन्होंने अनुमान लगाया, “शायद दोनों जग रहे हैं। रात किसी पार्टी में गए थे। देर से लौटे हैं।”
फोम के नरम गद्दों पर जैसे सांप रेंगने लगे थे। नींद पलकों से कोसों दूर थी। अचानक जैसे यादों के झोंकों ने उन्हें तीस साल पीछे पटक दिया। मन के समंदर में बहते-बहते वो वहां पहुंच गए जहां उन्होंने प्रभा के साथ जिंदगी की शुरुआत की थी। प्रभा उनके इर्द गिर्द यूं चक्कर काटती थीं जैसे प्रथ्वी अपनी धुरी पर घूमते हुए सूरज का चक्कर काटती है। रविकांत के व्यवहार से हमेशा सत्रहवीं सदी के सामंतवादी जमींदारों के व्यवहार सी बू आती।
"नाश्ता न बहुत गर्म हो, न बहुत ठंडा" रविकांत की हिदायत रहती। च्यवानप्राश का ढक्कन खोल कर रखा जाता, विटामिन की गोली रैपर से निकाल कर तश्तरी में रखी रहती, जूता ऐसे रखा जाता ताकि पांव डालने में असुविधा न हो।
इसके बावजूद खुश होने के बजाय रविकांत पत्नी को टोक देते, "कोई काम सलीके से करना आता ही नहीं तुम्हें। इतनी सारी चीजें सुबह-सुबह भला कोई कैसे खा सकता है! इंसान खाने के लिए नहीं जीता, जीने के लिए खाता है।"
रविकांत ने कभी एहसास नहीं कराया पत्नी को कि उसका सान्निध्य उन्हें भाता है।
"प्यार मन से किया जाता है, दिखावे से नहीं, उसका प्रदर्शन छिछोरे लोग करते हैं," कह कर रविकांत अपना अहम शांत कर लेते और प्रभा मन मासोस कर रह जातीं।
प्रभा से उन्होंने तन-मन की अथाह गहराइयों से प्रेम किया था। बच्चों को भी वो इतना प्यार कभी नहीं कर पाए। शायद बच्चों ने भी उनसे प्यार की उम्मीद कभी नहीं की। ‘कट्टर नौकरशाह’ पिता को बच्चे भी कैसे प्यार कर सकते थे भला। ये तो गिव एंड टेक का मसला होता है, जितना बोओगे उतना ही काटोगे।
लेकिन प्रभा बच्चों के लिए एक अच्छी मां बनीं, उन्होंने बहुत प्यार दिया बच्चों को और वो प्यार उसी तरीके से उन्हें मिला भी।
घर द्वार व्यवस्थित था। निशीथ और बुलू अच्छे कॉन्वेंट में पढ़ रहे थे। रविकांत का करियर आकाश की ऊँचाइयों को छू रहा था, पर क्यों नहीं संतुष्ट रह सकीं प्रभा कभी भी? अतृप्ति की परछाईं क्यों छाई रहती थी हमेशा उनके चेहरे पर?
तभी एक धमाका हुआ, "अरे आज भाभीजी की कविता सुनी। भई बड़ा सोज है उनकी आवाज में।"
रविकांत के कुलीग ने बड़े उत्साह से बताया तो वे हैरान रह गए।
"क्या कह रहे हो?"
"हां, सही कह रहा हूं,आज ही सुनी है।"
"अरे भाई, कोई और होगी।"
रविकांत फोन पर अपने उस कुलीग का चेहरा तो नहीं देख पाए, लेकिन उसके मुंह से प्रभा की तारीफ सुनकर उन्हें बहुत गुस्सा आ गया।
"अरे नहीं, मैं सही कह रहा हूं- कामथ में एक फंक्शन में सुनी थी भाभीजी की कविता।"
रविकांत ने कविता लिखने या पढ़ने के लिए प्रभा को कभी रोका नहीं, लेकिन कभी उनकी तारीफ भी नहीं की।
घर पत्र-पत्रिकाओं से भरा रहता। बीच बीच में प्रभा की कविता-कहानियों के छपने की जानकारी भी मिलती रहती। डाक का पुलिंदा खोलकर चपरासी प्रभा की डाक छांटकर अलग कर देता, लेकिन रविकांत कभी उनकी रचनाओं पर कोई बात न करते। प्रभा को हैरानी होती कि बाहर कितना मान सम्मान मिल रहा है उन्हें, लेकिन पति की नजरों में वह एक साधारण सी गृहस्थन हैं, उससे ज्यादा कुछ भी नहीं।
प्रभा कभी उनसे अपनी रचनाओं के बारे में बात करती भी तो रविकांत उसे झिड़क देते। "कविता-कहानी से क्या पेट भर सकता है?" कहकर वे अपना अहम शांत कर लेते।
"उस कहानी में बड़ा दर्द था", "आपकी फोटो उस मैगजीन में देखी”, वो कविता दिल को छू गई…” लोगों से पत्नी की तारीफ सुनकर भी रविकांत नजरअंदाज कर जाते।
शुरू में रविकांत पर ईर्ष्या का जहर चढ़ा कि उन्होंने प्रभा से बातचीत तक बंद कर दी। प्रभा ने सबकुछ खामोशी से बर्दाश्त किया। लेकिन प्रभा की खामोशी उन्हें बीमार करती चली गई और आखिरकार उन्हें हॉस्पिटल में एडमिट करना पड़ा।
अचानक पत्नी की कराह ने उनकी सोच में खलल पैदा की, "कुछ चाहिए प्रभा?"
“नहीं,” तेज दर्द में भी प्रभा बेड के पास रखे टेबल से पेनकिलर की दवा और पानी पीने की कोशिश करने लगीं।
रविकांत ने तुरंत उठकर कहा, “ठहरो, मैं देता हूं।”
"रहने दो, तकलीफ होगी तुम्हें।"
सुनकर रविकांत अवाक रह गए। उन्हें समझ नहीं आया कि ये शिकायत है या उलाहना?
आज पहली बार उन्हें एहसास हुआ कि पत्नी की इतनी बड़ी बीमारी का कारण वे खुद हैं। रविकांत का पूरा शरीर पसीने से भीग गया। आंसू केदो कतरे प्रभा की पेशानी पर लुढ़क गए।
"आप रो रहे हैं?" प्रभा ने हैरानी से पूछा।
"तुम्हें कुछ हो गया तो?" पत्नी के कंधे पर सिर रखकर रविकांत सिसक उठे।
"तो क्या, सूरज हर दिन निकलेगा, चांद हर दिन निकलेगा। जीवन यूं ही चलता रहेगा।”
आज तक उपेक्षित, अवहेलित पत्नी की डूबती आवाज ने उनके कलेजे को जैसे तार-तार कर दिया था। न जाने कितनी देर तक वो सिसकते रहते अगर निशीथ और ऋचा ने उनकी तन्द्रा न भंग की होती।
"पापा आप घर जाइए, पूरी रात जागे हैं, कल मां का ऑपरेशन है, कहीं आप बीमार न पड़ जाएं।”
वो सोचने लगे- काश, ऐसा हो जाए तो अच्छा है। वैसे भी प्रभा के बिना उनका जीवन निरर्थक है, मन पर भारी बोझ सा था।
कैसे कहते "मुझे और प्रभा को कुछ देर अकेला छोड़ दो तुम लोग। कहीं कल की सुबह आज की सुबह से अलग न हो," पर कुछ नहीं कहा गया उनसे। चुपचाप धीमे कदमों से चलकर कमरे से बाहर हो गए।
अगले दिन प्रभा का ऑपरेशन था। रविकांत आंखें बंद कर सोचने लगे, ‘नियति के आगे अगर डॉक्टर का बस नहीं चला तो? तो क्या उनकी प्रभा चली जाएगी? वो अकेले रह जाएंगे? और प्रभा किसी ऐसी दुनिया में होगी जहां अंधेरे-उजाले की कोई समस्या ही नहीं होती। अभी तो उन्हें बहुत कुछ कहना-सुनना है। आंखें फिर गीली हो गईं।
अचानक कानों में किसी की आवाज सुनाई दी, "मुबारक हो मिस्टर रविकांत, ऑपरेशन सफल हुआ। अब आप अपनी पत्नी से मिल सकते हैं।"
यह अमृतवाणी सुनकर उन्होंने दोनों हाथों से कसकर डॉक्टर की मुट्ठी भींच दी। बहुत दिनों बाद उन्हें एक बड़ी सफलता का एहसास हुआ, पर उसके बाद भी उनके आंसू थम नहीं रहे थे।
अपने भीतर के दर्द को छुपाने के लिए रविकांत ने मुस्कुराकर अपनी नजर सामने लेटी प्रभा पर जमा दी। वो आनेवाले सुनहरे कल की तलाश में थे।
रविकांत अब बदल चुके थे। अब वे अपनी प्रभा से प्यार जताने का कोई मौका नहीं छोड़ेंगे। अहम को अपने प्यार के बीच नहीं आने देंगे। रविकांत अब जिंदगी जीने का नया अंदाज सीख चुके थे।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें